Mopolla voi pian päästä liikenteeseen neljän tunnin teoriaopetuksen ja suppean käsittelykokeen jälkeen, ilman varsinaista ajo-opetusta.

Mopoilijoille ei tule uutta ajokoetta, joka olisi nostanut mopokortin hintaa jopa sadoilla euroilla. Kerroimme hankkeesta aiemmin maaliskuussa, jolloin kallis ajokoe sisältyi vielä lakiesitykseen.

Asiasta päätti eduskunnan liikenne- ja viestintävaliokunta uuden ajokorttilain käsittelyn yhteydessä.

Laki tulee voimaan 1. heinäkuuta, ja sen mukaan mopoilijoilta vaaditaan jatkossakin vain mopon käsittelykoe.

Autokoululiiton puheenjohtaja Jarmo Jokilampi on muutoksesta osittain tyytyväinen.

Päätöksen ansiosta mopo-opetuksen edellytykset säilyvät pikkupaikkakunnillakin, eikä erillistä ajokoetta varten tarvitse erikseen matkustaa erikseen isompaan kaupunkiin ja vaativampiin liikenneolosuhteisiin.

Korjattavaakin silti jäi. Käsittelykoe on nopea ja suppea eikä vastaa ajamista oikeassa liikenteessä.

– Kaikissa ajokorttiluokissa kokelaalta edellytetään jotakin, mutta nuorimmilta eli mopoilijoilta ei.

Parhaillaan eduskunnan käsiteltävänä oleva uusi tieliikennelaki määrittelee mopoilijan paikan ajokaistalla vapaammin kuin ennen. Nyt mopoilija ei saa ajaa kaistan keskellä, mutta jatkossa sekin on mahdollista.

Pakollinen opetus vähenee

Nykymallissa mopoilija saa kuusi tuntia teoriaopetusta. Lisäksi mopolla ajetaan vähintään kaksi tuntia liikenteessä.

Jatkossa pakollista on vain neljän tunnin mittainen liikenteen perusteet -teoriaosuus.

– Asia voidaan vielä korjata lakia täydentävässä asetuksessa ja säästää ajo-opetuksellekin minimimäärä, esimerkiksi kaksi tuntia, Jarmo Jokilampi ehdottaa.